Stormers slaan munt uit swak dissiplineDie Stormers het vier drieë weg van die huis teen London Irish gedruk. Foto: Twitter. Die Stormers het vier drieë weg van die huis gedruk om London Irish met 28 – 14 in ŉ Kampioenebekerwedstryd te oorrompel. Die tuisspan se swak dissipline het egter dinge aansienlik makliker vir die Kapenaars gemaak en twee rooi kaarte het die wedstryd van sy woema beroof. Ben Loader is van die veld gejaag nadat hy koppe met Manie Libbok gestamp het, terwyl Ciaran Parker ŉ rukkie later té entoesiasties sy teenwoordigheid by die losskrum wou laat geld. Les Kiss – Irish se hoofafrigter – het later gesê dat Loader se rooikaartbeslissing hom stomgeslaan het. Another game, another red card, this time for London Irish fullback Ben Loader ???? #LIRvSTO #HeinekenChampionsCup pic.twitter.com/Mmowdwl8i2 — RugbyPass (@RugbyPass) January 15, 2023 Tog het die Stormers goeie rugby in die eerste 40 minute opgedis en hulle het nou tien punte op die Kampioenebeker-punteleer. John Dobson se span is nou so te sê verseker van ŉ plek onder die voorste agt spanne in Groep B van die toernooi. Die Kapenaars se agterlyn het weer eens vir almal gewys net hoe gevaarlik hulle op die aanval kan wees met ŉ indrukwekkende Ruhan Nel, Suleiman Hartzenberg en Angelo Davids wat vir die punte verantwoordelik was. I'll take that ????‍♂️ Unreal line speed from @THESTORMERS and @RuhanNel7 has a little juggle before running it in under the posts ????‍♂️#HeinekenChampionsCup pic.twitter.com/cc8hYLtdAJ — Heineken Champions Cup (@ChampionsCup) January 15, 2023 Maar met die telling op 28 – 0 in hul guns het die besoekers oënskynlik die voet van die versnelpedaal gehaal en hulle het London Irish – wat toe met net 13 spelers op die veld moes klaarkom – toegelaat om twee troosdrieë te druk. Libbok moes ook die veld ná daardie Loader-duikslag verlaat en Sacha Feinberg-Mngomezulu het sy losskakel-skoene volgestaan. Die jong agterspeler se goeie steekskoppie het ŉ groot aandeel in Hartzenberg se drie gespeel. As die Stormers egter eerlik moet wees sal hulle erken dat hulle hierdie wedstryd baie verder kon wen. ŉ Wen bly egter ŉ wen. Veral weg van die huis teen sterk Europese teenstanders. Stormers: Drieë: Strafdrie, Ruhan Nel, Suleiman Hartzenberg en Angelo Davids. Doelskoppe: Sacha Feinberg-Mngomezulu. London Irish: Drieë: Strafdrie en Danilo Fischetti. Doelskop: Rory Jennings.